لەناوچوونی قاسم سولەیمانی و دۆکترینی مەهدی – Giareng\nلەناوچوونی قاسم سولەیمانی و دۆکترینی مەهدی\nلە 4 فێوریە , 2020\nئورشەلیم پۆست – برایان شراوگەر\nکاتێک کە لە شەوی پێنج شەممە، ٢ی ژانویە، دیمەشقی بەرەو بەغدا جێهێشت، قاسم سولەیمانی سەری لە فەلەک دەدا. وەک ڕێبەری سەربازیی، سەرۆکی ستراتێژیست و روخساری کاریزماتیکی ئەوەی کە ناوبراو وەک ئیمپراتوورییەکی لە حاڵی سەرهەڵدان و مەزنی جیهان سەیری دەکرد، هەموو شتێکی هەبوو: پرێستیژ، دەسەڵات، حزوور. نە تەنیا ئەو فەرماندەی هێزی سەربازیی سەربەخۆی ئیمپراتۆرییەکە بوو، بەڵکو ئەو شتێک کەمتر لە دەنگی ئەڵڵا بۆ ڕێبەرانی ئەو نەتەوانە نەبوو کە بەو زووانە قەرار بوو لەو ئیمپراتوورییەدا بتوێنەوە: عێراق، سووریە، لوبنان، یەمەن و سینا.\nئەگەرچی هیچ کەس هەرگیز بەو شێوەیە باسی نەکرد، بەڵام ئەو، لە ڕاستیدا شازادە نوێکەی پارس بوو.\nو ئەو چەکوچۆڵەی کە لەبەر دەستیدا بوون! جگە لە جبەخانەی لە ڕاددەبەدەری چەکی ئاسایی، ڕێژەی مووشەکی هەنگێو بەرەو زیادبوون بوو، لەشکرێک هاککەری بێ بەزەیی گەلێک لێهاتوو، تەنانەت ژێر دەریایی و بەو زووانە نووکە مووشەکی ئەتۆمیش.\nلە باکوور و باشووری قیزەوەنترین دستدرێژیکەری دونیا، ئەگەرچی هێندە لە ڕۆژئاوا و ڕۆژهەڵات نا، سولەیمانی وردە وردە زەختی دەخستە سەر پێکهاتەی زایۆنی، چەقی سەرنجی ڕەوانیی (و سەربازیی) بە دنەدانی جیهادییەکان لەناو سنوورە فرەخوازانەکەیدا، لە چاوەڕوانیی باشترین هەلدا، بەلاڕێدا دەبرد، تا کاتێک کە هۆشی لەخۆی نەما لە باکوورەوە بە جبەخانەی ١٠٠ هەزار مووشەکیی دڵی بکاتە ئامانج. لە کاتی خۆیدا، مووشەکی بێ تەکەنەلۆژی پێشکەوتوو قەڵخانی پارێزەری زایۆنی بەخۆیانەوە مەشغووڵ دەکا. ئەو قەڵغانە پێش بە زۆر لەوان دەگرێ بەڵام هەموویان نا.\nپاشان، لە کاتی گونجاودا، مووشەکی هەنگێو بەڕێ دەکرێن، کە بۆ هەنگاوتنی پێگە سەرکییە سەربازییەکان، و لە هەمووی باشتر، ناوەندە پڕ حەشیمەتەکان میزان کراون. ڕەنگبێ، تەنیا ڕەنگبێ، ئیشاڵڵا، یەکێک لەو مووشەکانە نووکەکەی ئەتۆمیی دەبێ. لە کاتێکدا کە زایۆنیستەکان بە ژانەوە لەناو هەورە کارگینەکەدا دەمرن، جەهەننەم هەموو ناوچەکە دەگرێتەوە، تەنانەت هەموو دونیاش. ئەوە سەروبن بوونێکی کارەساتبار بەڵام خراپییەکی پێویستە، چونکە هەر وەک پێشبینیکراوە، ڕزگاریدەری چاوەڕوانکراوی جیهان کە زۆر لەمێژە چاوەڕیین، دوای بزربوونێکی چەندین سەدەیی سەرهەڵدەدا. ئیمام مەهدی دەگەڕێتەوە، تا خلافەتی جیهانیی ئاشتی بێخەوش، هەڵبەت ئاشتی ئیسلامیی، دامەزرێنێ.\nلە ڕۆژی دووهەمی ئەوەی کە لە ڕؤژئاوا پێی دەڵێن ساڵی نوێ، سولەیمانی تازە لە کۆبوونەوەی بەیروت، لوبنان، لەگەڵ حەسەن نەسڕوڵڵا، سەرۆکی بێ ڕکابەری حیزبی خودا، حیزبوڵڵا، و یەکێک لە گرینگترین ڕەعیەتەکانی گەڕابۆوە. لەو چاوپێکەوتنەدا، کە بە پێی نەریت وێنەی لێ هەڵگیرا، سولەیمانی، بۆ جارێکی دیکە، میواندارییە خاکەڕاییەکەی “سکرتێری گشتیی” قبووڵ کرد. ئەوە بە هەمان شێوە بۆ ژەنڕاڵی پایەبەرزی سوپای پاسدارانی شۆڕشی ئیسلامییش جێگای دڵخۆشی بوو.\nفڕینەکە لە دیمەشقەوە تەنیا کاتژمێرێک و پێنج خولەک بوو، بەڵام دوا کەوتبوو. بە گوێرەی ڕاپۆرتی میدڵ ئیست ئای، فڕۆکەکە کاتژمێر ١٢:٣٢ی بەرەبەیانی بە کاتی بەغدا نیشت. ئەو چاوەڕوانی کۆتایی حەوتوویەکی خۆش لەناو ناوچەی سەوزی بەغدا بوو. سولەیمانی لە لایەن سەرۆکی هێزی میلیشیای عێراقیی، ئەبو مەهدی موهەندیس کە دەگوترێ ” هاوپەیمانێکی لەمێژینە و دۆستی نزیکی بووە” پێشوازیی لێکرا.\nتەنیا زیاتر لە کاتژمێرێک دواتر، دوای تێپەڕینی کەمتر لە دوو کاتژمێر لە سێهەم ڕۆژی ژانویە، سولەیمانی، موهەندیس و هاوڕێکانیان فرۆکەخانەی بەغدایان لە دوو ئوتومبێلدا، هیوندایەکی ستارەکس و تۆیۆتایەکی چواردەرگای ئاڤالۆن، جێهێشت. کاتێک کە گەیشتنە شەقامی دەرەوەی فڕۆکەخانە، هەردوو ئوتومبێل بە هۆی مووشەکی هاویژراو لە فڕۆکەیەکی بێ فڕۆکەوانی ئەمریکاییەوە لە جۆری ریپەر [دروێنەکەر]، فڕۆکەیەک کە لە ڕێگای دوورەوە کۆنتڕۆڵ دەکرێ و لە لایەن سوپای وڵاتە یەکگرتووەکانەوە وەک “ڕاوچی کوشەندە” باسی لێوە دەکرێ، لەت بە لەت کران. مردنی گشت سەرنشینەکانی هەردوو ئوتومبێلەکە دەستبەجێ بوو. پاشماوەی کەلاکەکان بە شێوەیەک هەنجن هەنجن کرابوون کە کوژرانی سولەیمانی بە پەنجە دەستێک کە هێشتا کاری دەکرد و ئەنگوستیلەیەکی زێو بە نەقیمەیەکی گەورەوە لە قامکێکیدا پشتڕاست کرایەوە.\nلە ڕوانگەی ڕۆژئاواییانەوە، ڕووداوەکانی دوای کوژرانی سولەیمانی وەک سیرکێکی هەرزانبایی دەچێ کە هەموو شانۆکارییەکانی تێکچوون.\nدەیڤید وود، لێکدەرەوەیەکی یوتیوب لە بەرنامەی “با هەموو ئەوانە تێکهەڵکێش بکەین” بەو شێوەیە دەدوێ. ” لە ٣ی ژانویە، ژەنڕاڵ قاسم سولەیمانی لە هێرشێکی فڕۆکەی بێ فڕۆکەواندا کوژرا. لە ٧ی ژانویە، ٥٦ ئێرانیی کوژران و پتر لە ٢٠٠ کەسی دیکە بریندار بوون کە لە ڕێوڕەسمی ناشتنی سولەیمانیدا کەوتنە بەر پێیان. لە ٨ی ژانویە، ڕێبەری ئێران وەڵامی کوژرانی سولەیمانی بە هێرشی مووشەکیی بۆ سەر دوو پێگەی ئەمریکا لە عێراق دایەوە، بەڵام … کەس نەکوژرا. هەروەها ٨ی ژانویە، سوپای ئێران فڕۆکەیەکی ئوکرایینی بەردایەوە کە لە فڕۆکەخانەی ئیمام خومەینی لە تاران هەستابوو، کە کوژرانی ١٧٦ کەسی لێکەوتەوە. لە ١١ی ژانویە، دوای سێ ڕۆژ نکۆڵیکردن لە خستنەخوارەوەی فڕۆکەکە … ئێران ددانی پێدانا کە فڕۆکەکەی خستۆتەوە خوارەوە.\n“کەوابوو، لە جوابی کوشتنی پیاوێک لە لایەن وڵاتە یەکگرتووەکانەوە، ئێرانییەکان بە خستنە ژێر پێ و مووشەکی دژە فڕۆکە ١٣٨ ئێرانی و ٩٤ کەسی دیکە، کە هیچکامیان ئەمریکایی نەبوون، کوشتن. نازانم ئێوە چ بیر دەکەنەوە، بەڵام من خەریکە بیر لەوە دەکەمەوە کە ئێرانییەکان لەوانەیە لە شەڕدا باشترین نەبن. [بە لاسایی کردنەوەی ڕێبەری ئێران] ‘ ئاه، ئەوان [ئەمریکا] ژەنڕاڵێکیان کوشت. دەبا لە شەقامەکان یەکتر بخەینە ژێر پێ تا یەکتر دەکووژین و بە هەڵکەوت فڕۆکەیەک بەردەینەوە.’ ”\nوود دەڵێ، “من پێیان ڕادەبوێرم. چونکە کاربەدەستانی ئێرانیی هێندە نالایقن، ئومێدی ئەوە هەیە کە خۆپیشاندەران، کە دەیانهەوێ دەسەڵاتداران بڕووخێنن، بتوانن سەرکەون. وێدەچێ سەردەمی ئایەتوڵڵاکان کۆتایی بێت.”\nئەوەی کە ڕێبەرانی ئێران قەشمەری بێدەدان بن بۆچوونێکی دڵخۆشکەرە بەڵام هەڵەیە. هیچ نەبێ، کۆماری ئیسلامیی لە هەموو کاتێک مەترسیدارترە.\nهەر وەک دەستکەوتەکانی سولەیمانی لە درووستکردنی ڕایەڵەیەکی ناوچەیی لە تێرۆریستی بەکرێگیراو دەیسەلمێنێ، بە تەکنەلۆژی سووتەمەنی کە بۆ چەکی ئەتۆمیی دەبێ، بە سیستەمی مووشکی پێشکەوتوو و یەکەی شەڕی سایبەری لە ئاستی جیهانییدا، ئێران خاوەنی هەموو ئەوانەیە، کە بە کوژرانی سولەیمانی هیچکامیانی لەکیس نەداوە.\nئێران کە بە ئیعدامی سولەیمانی و گەمارۆ ئابوورییەکانی سەرۆک کۆماری وڵاتەیەکگرتووەکان دۆنالد ترامپ بریندار بووە، هەڕەشەکەی بۆ سەر خۆرهەڵاتی نێوەڕاست و دونیا نەوەک کەم نەبۆتەوە بەڵکو زیاتر بووە. بێگومان لە وتەکانی ڕؤژنامەنووس و لێکۆڵەرەوەی ژێئۆپۆلیتیک جاناتان سپایەر دەردەکەوی کە دەڵێ، “وا چاوەڕوان دەکرێ کە ئەوان هەر چی لە توانایان دایە و بە هەموو شێوەیەک ڕێژیمەکەیان بپارێزن.”\nبۆچی؟ لەبەر سێ هۆی سەرەکیی: مەهدی و ئاسکرا بوونە پێویستەکەی، مەهدی و ئێران وەک ڕێخۆشکەری دەرکەوتنەوەی دووبارەی، مەهدی و بێزاریی خۆڕسکی تاران بەرامبەر بە ئیسڕائیل.\nلەو ڕۆژەدا کە سولەیمانی کوژرا، ڕێبەری گەورە ئایەتوڵڵا عەلی خامەنەیی، لە تویتێکدا نووسی، ” ئێمە پیرۆزبایی بە مەهدی (عج) و ڕووحی پاکی سولەیمانی دەڵێین و سەرەخۆشی لە نەتەوەی ئێران دەکەین بۆ ئەو شەهادەتە مەزنە.”\nئیمام مەهدی کێیە و بۆچی خامەنەیی لە ڕۆژی کوژرانی سولەیمانیدا پیرۆزبایی لە ئەو دەکا؟ بە کورتی، ئەو مەسیحی ئیسلامە، ئیمامی دوازدەهەم کە جێگرەوەی موحەممەدە. دەڵێن لە ساڵی ٨٧٩ی زایینی لەدایک بووە، لە ڕوانگەی موسڵمانانی شیعەوە ئیمام مەهدی هێشتا زیندووە، بەڵام خۆی لە مرۆڤان شاردۆتەوە، “غەیبەتی کردووە” تا دووبارە لە سەر زەوی دەرکەوێتەوە، تەنیا دەرکەوتنەوەی دووبارەی ئەو دەتوانێ مرۆڤ ڕزگار بکا، لە ڕاستیدا، پارێزەری سەردەمی ئاشتی جیهانییە، ئاشتی ئیسلامیی، واتە ئاشتییەک کە لەوێدا گشت مرۆڤێک ملکەچی خودا و قوڕئانە.\nئەوە بۆ کەسێکی ڕۆژئاوایی وەک شتێکی شێتانە دەچێ، ئەو باوەڕە مەسیحاییە، بە گویرەی دامەزرێنەرانی، هۆی سەرەکیی بوونی کۆماری ئیسلامیی ئێرانە. ئەوە بە هەمان شێوە بناغەی سیاسەتی سەربازیی و دەرەوەی تارانە؛ و هەرچەندە پێداگریی لەسەر ئەو وەفادارییە خۆڕسکەی ڕێژیمی ئێران بەو باوەڕەوە بکەی کەمە. لە گشت کۆبوونەوەی گشتییدا، سیڤیل یا سەربازیی، لە ئیمام مەهدی دەپاڕێنەوە. ئەو سەرچاوەی تاقانەی ئیلهامە بۆ گشت سیاسەتێک، گشت تاکتیکێک، سەرجەم مەئمورییەتێک، بێگومان، ئەو تەنیا هۆی بوونی ڕێژیمە و لەبەر ئەوە، تاقە هاندەری بێ ئەملاوئەلایە بۆ داهاتوویەکەی.\nئەو ڕاستییانە بۆ ئەو کەسانەی کە پێیان وایە ڕووداوەکانی ئەو دواییانە نیشانەی ڕووخانی ڕێژیمی مەلاکان بەو زوانەیە، هەواڵی دڵخۆشکەر نین.\nماڵپەڕی فەرمیی خامەنەیی پڕە لە ئامۆژگاریی لەبارەی ئیمام مەهدی، لە ناویاندا یەکێک کە تێیدا ڕێبەری گەورە باسی ئەوە دەکا کە بە باوەڕی وی ئیمام مەهدی بەو زووانە دەردەکەوێ. خامەنەیی نووسیویەتی، “ئاشکرا بوونی ئیمام مەهدی (عج) زۆر نزیکە، چونکە بیروڕاکە ئامادەیە .” ئەو “عج” لە کەوانەدا کورتکراوەی “خودا ئاشکرا بوونەوەی خێرا بکا”یە.\nخامەنەیی شی دەکاتەوە، “هۆشی مرۆڤایەتی ئامادەیە بۆ تێگەیشتن، بۆ فێر بوون، و بۆ ئەوەی کە بزانێ، بێگومان، کە مرۆڤێکی پایەبەرز دێ و ئەوان لە ژێر باری ستەم و سەرەڕۆیی ڕزگار دەکا. نەتەوەی ئێران، ئەوڕۆ ئەو شانازییە مەزنەی پێبڕاوە: کەشوهەوای وڵات کەشوهەوای ئیمام مەهدی (عج) ـە.” ئەو درێژە دەدا و دەڵێ، ” زۆر کەس لە زانایانی ئێمە بۆخۆیان ئەو [ئیمامە] خۆشەویستی دڵانەیان دیتووە، زۆر لەوان وشە دڵگەرم کەرەکانیان بیستووە، زۆر لەوان لەلای ئەوەوە لاوێندراونەوە و زۆری دیکەش میهرەبانیی، پێڕاگەیشتن و خۆشەویستیی ئەویان پێ گەیشتووە.”\nئەوا[ڕوانگەیە] چۆن ئەوڕۆ لە سیاسەتی دەرەوە و سەربازیی ئێراندا خۆی دەنوێنێ؟\nکارەساتی جیهانیی پێشمەرجی ئاشکرا بوونی مەهدییە. ئەوە بەو مانایەیە کە ئێران دونیا وەک هێلانە ژەنگەسوورە دەهارووژێنێ تا گەڕانەوەی مەهدی خێراتر بکا، گەڕانەوەیەک کە زۆر نزیکە. ئاجێندای سەرەکیی ڕێژیم ئەوەیە کە ببێتە هۆی پشێویی جیهانیی، بەو شێوەیە ئەو دەیباتەوە. ئاژاوە مەهدی دەگێڕیتەوە تا ئەویش ئاشتی جیهانیی لەگەڵ خۆیدا بێنێ. ئەوە “دۆکترینی مەهدییە.”\nڕێژیمی ئێران لەسەر ئەو بڕوایەیە کە “کەشوهەوایەکی” ئەوتۆی خولقاندووە کە ئاوێنەی باڵا نوێنی ڕووحی مەهدییە. ڕێبەرە ئایینی، سەربازیی و مەدەنییەکانی چاوپێکەوتنی تاکەکەسییان لەگەڵیدا هەبووە. کەوابوو بە کورتی، ئێران منداڵدانێکە کە مەهدی لەوێڕا دووبارە لە دایک دەبێتەوە. بۆیە، ڕێژیم هەموو کارێک دەکا تا خۆی بپارێزێ. بۆیە، ئێمە دەبێ چاوەڕوان بین کە سەرهەڵدانی ناوخۆیی بێ بەزەییانە سەرکوت بکرێ. خۆپیشاندەران، بە تایبەتی ڕێکخەرەکان، بێ سەروشوێن بکرێن. گشت بەرهەڵستکارییەکی ناوخۆیی و دەرەکیی دژی ڕێژیم مۆرکی شەیتانیبوونیان لێدەدرێ.\nئیسڕائیل دەبێ لەناو بچێ. ئامناجی بێ ئەملاوئەولای تاران دووبارە درووستکردنەوەی ئیمپراتوورییەکی کەونارای پارسییە بە شێوەی خەلافەتی ئیسلامیی. ئاستەنگی سەرەکیی بۆ گەیشتن بەو مەبەستە ئیسڕائیلە، “پێکهاتەی زایۆنی،” ڕوخساری شەیتانە لە دونیای ئەوڕۆدا. جێگای سەرنجە کە تویتەکانی خامەنەیی پڕە لە ڕشانەوەی پڕ لە قین دژی ئیسڕائیل.\nئەو لە ڕۆژی دڵاندا لە ٢٠١٦ نووسیویەتی، ” ڕێژیمی زایۆنی سەمبولی شەیتانە.” و لە پێنجی فێورییەی ٢٠١٩ دا ئەوەی زیاد کردووە، ” ڕێژیمی ڕەگەز پەرست، داگیرکەر، درۆزن و ئاپارتایدیی.”\nکەوابوو چی بکرێت؟ ئەو لە ٢ی مارسی ٢٠١٥ دا شی دەکاتەوە، ” کاتێک کە خەڵکی ڕۆژئاوا لە گیروگرفتەکانیان کە سەرچاوەکەی دەسەڵاتی زایۆنیی بەسەر دەوڵەتەکاندایە تێگەیشتن، جووڵانەوەی مەزنی جەماوەریی دبێتە هۆی لەدایکبوونی دونیایەکی نوێ.” بۆیە، ” ڕێژیمی دڕندە، شێوە گورگ و مناڵکوژی ئیسڕائیل، کە خۆ لە هیچ تاوانکارییەک نابوێرێ، لەناو دەچێ.”\nوەرگێڕان: کاتێک کە دونیا ئەو کارەی تەواو کرد کە هیتلەر دەستی پێکرد، مەهدی دێت، و بەهەشت لەگەڵ خۆیدا دێنێ؛ هەڵبەت بەهەشتی ئیسلامیی.”\nئێران کە بە هۆی گەمارۆی ئابووری بریندار و بە هۆی خۆپیشاندانەکانی ناوخۆیی شەرمەزار بووە، ئەوڕۆ لە هەمووکات مەترسیدارترە.\nبۆچی خامەنەیی لە ڕۆژی مردنی سولەیمانیدا پیرۆزبایی لە مەهدی کرد؟ چونکە شازادە ڕاستەقینەکەی پارس چاوترسێن نەکراوە. ئەو هێشتا بەڕێوەیە و ئێران هەموو شتێک دەکا تا ڕێگای گەڕانەوەی بۆ خۆش بکا.


دکتۆر ئەحمەد میراودەلی : بەشی کورد لە مۆزەخانەی مافی مرۆڤ لە کەنەدا چی تێدایە ؟ | wtarikurd\nنوسینی : دکتۆر ئەحمەد میراودەلی | 28.11.2014 8:24 PM | بەشی: فرە بابەت | بێ کۆمێنتە\nزۆر بەپەرۆشەوەبووم بەزووترین کات بگەمە شاری وینیپیگ و سەردانی مۆزەخانەکەی مافی مرۆڤ بکەم، بەزۆریش لەبەر ئەوەی تەنها مۆزەخانەی مافی مرۆڤە لەناو هەموو مۆزەخانەکانی جیهاندا جێگەیەکی بۆ جێنۆسایدی کوردی، تێدا کرابێتەوە . دوای سێ کاژێڕ بە ئاسمانەوە گەیشتینە شاری وینیپیگ و رۆژی دوایی چووینە سەردانی مۆزەخانەکە .\nلە شەقامی سەرەکییەوە کە بە پێ بەرەو مۆزەخانەکە دەڕۆی ، پێش ئەوەی بگەیتە دەروازەی سەرەکی بە نزیکەی ٢٠٠ تا ٣٠٠ سەت مەتر، بە تەنیشت پەیکەرێکی” گاندی ” دا تێدەپەڕی . ئەوجا دوای ئەوەی بلیت دەبڕی و بۆ گالێریی یەکەم دەڕۆی ، بەرەوڕووی دیوارێکی ئەلێکتڕۆنی سپی دەبیتەوە کە وا دەزانی لەودیوەوە دووکەس بە دەستنووس بە زۆربەی زمانەکان بەخێرهاتنی حەشاماتەکە دەکەن . کاتێکیش دەچیتە ناو گالێرییەکەوە ، لەدەستی چەپدا ، رووبەڕووی دیوارێکی بەرز دەبیتەوە ، کە لیستێکی دوور و درێژی وڵاتان و سەردەمی جێنۆسایدی ئێتنی ، کولتووری و ئاینی تێدایە. لەخواری خوارەوەی دیوارەکەدا ، ناو و وینەی گەورە کەسانی مێژووییان ریز کردووە ، یەکەم وێنە وێنەی فیلۆسۆفی کورد ” زەردەست ” ە ئەوجا کۆڕش و ئیفلاتوون و …………. زۆری دیکەش . وەلێ زۆر بەداخەوە ئەنفال و جێنۆسایدی کورد لە لیستی سەر دیوارەکەدا نەبوو – ئێمەش کۆمێنتێک و گلەییەکمان بۆ ناردن .\nمۆزەخانەکە هەشت نهۆمە و دوای ئەوەش تاوەرێکە ” تاوەری هیوا ” . لە گالیری یەکەمەوە دەتاوانی بە ” ئەلەڤێتەر ” یان بە پێیان بە رێگەیەکی سەرەوژووردا سەرکەویتە سەرێ بۆ گالێرییەکانی دیکە . لێرەدا نامەوێت خوێنەر بە وردەکاری سەرقاڵکەم و دەچمە ناو کڕۆکی بابەتەکەوە .\nمۆزەخانەکە ، مۆزەخانەیەکی ئەلێکتڕۆنییە ، بەواتای ئەوەی ، بە دەگمەن نەبێت شتێکی فیزیکی تێدا نییە و ئەوەش بووەتە جێگەی رەخنە . بەڵام بۆ ئێمەی کورد ئەمەیان باشترە ، ئاخر ئەگەر فیزیکی بوایە ، جێگەی کوردی تیدا نەدەبوو ، چوونکە ئەوکاتە دەبوو دەسەڵاتی باشووری کوردستان یان پارتێکی ئەو بەشە بەو ئەرکە هەستایە و بەدڵنیاییشەوە دەڵێم هیچ لایەکیان نەک هەر ئەو ئەرکەیان نەدەگرتە سەرشان ، ئاگاداریشی نەدەبون . ئێمەش ” خۆم و کچەکەم ” کە ئەو ئەرکەمان لەخۆگرت ، ئەگەر مۆزەخانەکە فیزیکی بوایە هیچمان بەهێچ بۆ نەدەکرا . یەکەم لەبەر ئەوەی ئەو ئەرکە لەتوانای ئێمەدا نەبوو . دەسەڵات و پارتەکانیش گوێ بەو شتانە نادەن – خێری تێدا نییە بۆ پەزەکە .\nئەوەی دەربارەی کورد لەمۆزەخانەکەدایە\nلە گالێری چوارهەمدا ، کۆمپیوتەرێکی درێژ لە شێوەی میزدا ، دانراوە و بەش بەشە ، لە هەردووک لای راست و جەپی کۆمپیوتەرەکەشدا ، ژووری جیاواز هەیە و کۆمپیوتەری تێدایە و هەمووشیان هاوبەشی پڕۆگرامی سەرەکین . پڕۆگرامی سەرەکیش ، بە دۆکیومینتەوە ناساندنی جێنۆسایدی نەتەوە و کەماێتییە نەتەوەیی و ئاینیەکانە و …………….. هتد .\nبەشی کورد چی تێدایە\nبۆ پێناساندنی سەردانکەر ، لەپێش هەموو شتێکەوە ، نەخشەیەکی ئێڕاقیان لە رۆژهەڵاتی نێویندا خستۆتە بەر چاو . ئەوجا کورتەیەک میژوی کورد و رێکەوتنی یازدەی ئازار و وێنەیەکی ” بارزانی رەوانشاد ” و سەددامیاین داناوە کە دەستی یەکدییان بەرزکردۆتەوە . دوابەدوای ئەوە وینەیەکی ” سەددام و شای ئێران و سەرەک کۆماری جەزائیر” یان داناوە کە پەیمانی جەزائیریان بەستووە . بەواتای ئەوەی ، سەددام و شای ئێران و سەرۆکی جەزائیر تاوانبار دەکەن بەوەی کە بەسەر کورد هێنراوە .\nلە پڕۆگرامی مۆزەخانەکەدا دۆکیومێنتی نووسراو و وینە و ڤیدیۆ کلیپ هەن ، لەوانەش و لە پێش هەموویانەوە ، فەرمانی ئەنفالی کورد کە لەسەرکرداێت بەعسەوە دەرچووە ، ئەوجا وتارێکی پاڕلەمانتاری کەنەدی ” جان کەڕاجیاڵ ” ە کە داوا لە پاڕلەمانی کەنەدا دەکات ، جێنۆسایدی کورد بناسێنێ ، دوابەدوای ئەوانەش دیمانەیەک لەگەڵ بەڕێز ” ئاراس ” کە رزگاربویەکی کیمیابارانی هەڵەبجەیە و باسی بەسەرهاتەکەی هەڵەبجە دەکات ، هەروەها ڤیدیۆ کلیپێکی ئافرەتێکی رزگاربووی ئەنفالەکانی گەرمیانیشی تێدایە و باسدەەکات کە چۆن هێرشیان کروەتە سەر گوندەکەیان و بەرەو کامپەکان براون، ژن و پیاو و منداڵێان لێکجیاکردوونەوە و لەوەودوا بەرو مەرگیان بردوون و کەس کەسی نەبینیوەتەو . لە وینەکانیشدا ، وینەی عومەری خاوەر کە سیمبۆڵی گازکردنی هەڵەبجەیە و پێڵاوی منداڵێکی ساوای گۆڕە بەکۆمەڵەکانی حەمرینە کە کچەکەم وێنەی گرتووە و ئێستا وەک چۆن وینەکەی عومەری خاوەر بووەتە سیمبۆڵێک بۆ گازکردنی هەڵەبجە ئاواش ئەو پێڵاوە بووەتە سیمبۆڵی ئەنفال. جگە لەوانەش چەندین وێنە و دۆکیومێنتی جێنۆساید و بەسەرهاتی دیکەی تێدایە هەتا دەگاتە دادگایی کردنی هێندێک لە سەرانی بەعسیش . لەژێر وێنەو دۆکیومێنتەکانیشدا دەتوانی” کلیک” ی بەدواداچوون بکەیت و زیاتر زانیاری لەسەر وەرگریت .\nئێستاس بەپێی توانا هەول دەدەم وینەو ڤیدیۆکان دابنێم . هیوادارم جێگە بگرن .\nئەرشیڤی بەڕێز : دکتۆر ئەحمەد میراودەلی\nئەبوبەکر جاف : بون وەک پەیوەندی ، بون لە پەیوەندیدا .


تام کمیک: حیزبی دێموکرات، وەک حیزبێکی فەرمیی و سیاسیی هەوڵی داوە لە ڕێگای ئاشتیخوازانەوە چارەسەرێک بۆ پێکەوە ژیان لە ئێران بدۆزێتەوە\n14:50 - 28 رێبەندان 2716\nکوردستان میدیا: تام کمیک، ئەندامی پارلمانی کانادا باسی لەوە کردووە حیزبی دێموکراتی کوردستانی ئێران، وەک حیزبێکی فەرمیی و سیاسیی هەوڵی داوە لە ڕێگای ئاشتیخوازانەوە چارەسەرێک بۆ پێکەوە ژیان لە ئێراندا بدۆزێتەوە.\nئەندامێکی پارلمانی کانادا وێڕای پشتیوانی لە حیزبی دێموکراتی کوردستانی ئێران و کوردستانی ڕۆژهەڵات باسی لەوە کردووە؛ خۆشحاڵم لە پارلمان سەرنجی ئێوە بۆ خەباتی خەڵکی ڕەسەنی کورد ڕابکێشم کە زێدەکەیان دەکەوێتە بەشی ڕۆژئاوای ئێران.\nکمیک باسی لەوە کردووە که حیزبی دێموکراتی کوردستانی ئێران، وەک حیزبێکی فەرمیی و سیاسیی هەوڵی داوە لە ڕێگای ئاشتیخوازانەوە چارەسەرێک بۆ پێکەوە ژیان لە ئێراندا بدۆزێتەوە. حیزبی دێموکرات داکۆکی لە مافی سیاسیی کوردەکان دەکات کە بەردەوام و بە بەرنامە لە لایەن دەوڵەتی ئێرانەوە دەچەوسێنرێنەوە.\nئەو ئەندام پارلمانەی کانادا هەروەها باسی لەوە کردووە، کوردەکان لە بواری ئابووری، هەڵاواردنی کولتووری و هەروەها بە ئاشکرا ڕووبەرووی پێشێل کردنی مافی مرۆڤ بوونەتەوە. منداڵانی کورد ڕێگەیان پێنادری کە بە زمانی کوردی بخوێنن.\nناوبراو باسی لەوە کردووە که ڕێژیمی ئێران لەبەر جیاوازی ئایینی و کلتوری کوردەکان کاریان پێ نادات، بەندکراوانی کورد بۆ ماوەیەکی دوور و درێژ لە بەندیخانەکاندا دەستبەسەر دەکرێن و دواتر بێ ئەوەی بە شێوەی دادپەروەرانە دادگایی بکرێن، یان دەکوژرێن یان لە سێدارە دەدرێن.\nحکومەتی لیبراڵی کانادا لە بری ئەوەی ئێران بە بەرپرسی ئەو پێشێلکاریانە بزانێ، هەوڵ دەدات بە کردنەوەی باڵوێزخانەی ئێران، دەسخۆشیان لێبکات. ئێمە دەبێ یارمەتیدەری کوردە هاوپەیمانەکانمان لە ڕۆژهەڵات بین و پشتگیریان لێ بکەین کە بە شێوەی بەردەوام و کۆڵنەدەرانە لە بەرامبەر زوڵم و ستەمی ڕێژیمی ئێراندا بەربەرەکانێ دەکەن.


چەند دەنگوباسێکی پەنابەریی لە لایەن فیدراسیۆنی پەنابەرانەوە.\nباوکێك ماوەی ٢٠ ساڵە لە منداڵەکانی دابڕاوە.\nشڤان زەنگە لە ئەڵمانیاوە بە ناوەندی هەواڵگری فیدراسیۆنی راگەیاند"هاوڵاتی سیروان ئومێد ساڵح ماوەی ٢٠ساڵە لە منداڵەکانی دابڕاوە وهیچ هەواڵێکی نازانن وە کچەکانی بەشۆین هەواڵ ودۆزینەوەی باوکیانەوەن..".\nشڤان ئەوەشی ووت "دیانا وسڤیتیا کچی هاولاتی سیروان ئومید لە وڵاتی ئەڵمانیاو بەلجیکاوە ژمارەیەکی زۆر دەزگا رەسمیەکانی ئەو ولاتانەیان ئاگادارکردۆتەوە بەلام تا ئێستا هیچ هەوالێکیان لەسەر باوکیان دەست نەکەوتووە..".\nناوەندی هەواڵگری فیدراسیۆن لە ڕیگای ئەم ئاگاداریەوە ڕوو دەکاتە ئێوەو داوای هاوکاری لە هەموو لایەك دەکات، تکایە هەرزانیاری وهەواڵێکتان لەسەر هاوڵاتی (سیروان ئومید سالح ) هەیە ئەوا پەیوەندی بکەن بەم ژمارە تەلەفونانەو ئیمێڵەی لە خوارەوە هاتووە.\nلەکۆمەك و هاوکاریی و بەتەنگەوە هاتنتان ئەوپەڕی سوپاسگوزار دەبین.\nژمارەی شڤان زەنگەنە:٠٠٤٩١٧٨٨٥٩٧٧٢٦ یان سکرتارێتی فیدراسیۆن بە ژمارەی: ٠٠٤٤٧٨٥٦٠٣٢٩٩١\nیان لە ڕێگەی ئەم ئیمیل ئەدرەسەوە: ifir@hotmail.co.uk\nفیدراسیۆن بۆ دۆزینەوەی هاوڵاتییەك پێویستی بەهاوکارییە.\nهێمن قادر دەروێش کەریم هاولاتیەکی هەرێمی کوردستانە، لە ساڵی ٢٠٠٢ ڕوو لەهەندەران دەکات لە ڕیگەی تورکیاوە ، لە تورکیا دیارنامێنیت تا ئێستە کەسوکاری حەوداڵی هەواڵین ونیگەرانن وهیچ هەواڵێکیان دەست نەکەوتووە.\nلقی کوردستانی فیدراسیۆنی سەراسەری پەنابەرانی عێراقی داوای هاوکاری لە تەواوی پەنابەرانی نیشتەجی تورکیا ویۆنان دەکات سەبارەت بە (هیمن دەرویش )کە وێنەکەی هاوپێچە، هەر هەواڵ و زانیاریەکتان لایە ئەوا لقی کوردستانی فیدراسیۆنی سەراسەری پەنابەرانی عیراقی ئاگاداربکەنەوە لە ڕێگای ئەم ژمارە تەلەفونانەی خوارەوە.\nلە یارمەتیی و بەتەنگەوەهاتنتان ئەوپەری سوپاسگوزار دەبین.\nئامانج عبدولا: ٠٩٦٤٠٧٧٠٢٢٠٤٨٤٤\nیان هاوژین محەمەد بە ژمارەی: ٠٠٩٦٤٧٥٠٨٢٢٨١٩٢٠٩٦٤ یان لە ڕێگەی ئەم ئیمیل ئەدرەسەەوە: ifir@hotmail.co.uk\nلقی کوردستانی فیدراسیۆن\nتەرمی پەنابەرێکی کورد لە ئەڵمانیا دۆزرایەوە.\nبەدوای ئەوەی پەنابەرێکی کورد بەناوی (ئەیاس حەسەن هەرکی ) لە بەرواری ١٣/١١/٢٠٢٠ دەچێتە سەر ڕووبارێ (راین) لەنزیك کەناری رووبارەکە بۆ ماوەیەك دەمێنیتەوە، ئیدی بەدوای ئەمە، بۆماوەی نزیکەی ٢ مانگ هەواڵی نامێنێت، پاش بڵاوبونەوەی هەواڵێك لەماڵپەری پۆلیسی شاری کۆلن لەبەرواری ١٣/١٢/٢٠٢٠ سەبارەت بەدۆزینەوەی لاشەیەك لەرووباری ڕاین، ئامۆزی ناوبراو پەیوەندی دەکات بە پۆلیسەوەو ، پێیان ڕادەگەێنێت، کە ئەو ناونیشانانەی لەسەر لاشەکەیە، ئەوە پێدەچێت لاشەی (ئەیاس حسن) بێت، پاشان لەبەرواری ٧/١/٢٠٢١ سەردانی بنکەی پۆلیس دەکەن، پاش بینینی بۆیان روون دەبێتە کە بەداخەوە ئەوە لاشەی ناوبراوە ، هەربۆیە پۆلیسی ئەڵمانیا بۆ دڵنیابوونی زیاتر، فەحسی (دی ئێن ئەی) بۆ لاشەکە دەکەن و لەئێستادا، کەس وکاری ناوبراو چاوڕانی ئەنجامەکەن بەشێوەیەکی ڕەسمی و یاسایی.\nئێمە لە فیدراسیۆنی سەراسەری پەنابەرانی عێراقی لەئەڵمانیا، سەرەڕای ئەوەی کە هاوبەشی خەمی کەس وکار و هاوڕێیان و دۆستانی (ئەیاس حسن هەرکی)ین، هاوکات ئامادیی خۆمان رادەگەێنێن بۆ هەر کارو هاوکاریەك کە خێزانەکەی لەم کاتە سەختەدا، بەپێویستی دەزانن و لە نزیکەوە لەگەڵیان دەبین.\nلینکی هەواڵەکە بە زمانی ئەڵمانی لە ماڵپەڕی پۆلیسی هەرێمی( نۆرد ڕاین ڤێستفالن):\nفیدراسیۆنی سەراسەری پەنابەرانی عێراقی لە ئەڵمانیا


چوار سفرى تمه‌ن لاده‌برێت\nپه‌رله‌مانتارێكى ئێرانى ئاشكرای ده‌كات فڕاكسیۆنێكى په‌رله‌مان پێشنیارى كردووه، چوار سفرى دراوى ته‌مه‌نى ئێرانى لابدرێت و له دانیشتنه‌كانى داهاتووى په‌رله‌مانیش تاوتوێى بابه‌ته‌كه ده‌كرێت.\nحه‌مید ره‌زا بابایى ئه‌ندامى په‌رله‌مانى ئێران له لێدوانێكى رۆژنامه‌وانى بۆ ئاژانسى ته‌سنیمى ئێران ئاشكراى كردووه، فراكسیۆنى "ویڵائییه‌كان" له په‌رله‌مانى ئێران كۆبوونه‌وه‌یه‌كى له‌گه‌ڵ به‌ڕێوه‌به‌رى بانكى ناوه‌ندى ئێران ئه‌نجام داوه.\nله كۆبوونه‌وه‌كه عه‌بدولناسر هیمه‌تى به‌ڕێوه‌به‌رى بانكى ناوه‌ندى ئێران باسى له‌ده‌ستدانى به‌هاى تمه‌نى ئێرانى كردووه و گوتوویه‌تى، تمه‌ن له %30 به‌هاكه‌ى له‌ده‌ستداوه، به‌هۆى هه‌ڵكشانى ئابوورى ئێرانه‌وه.\nئه‌م په‌رله‌مانتاره ئاشكراى ده‌كات پێشنیار كراوه چوار سفرى تمه‌ن لابدرێت و له دانیشتنى داهاتووى په‌رله‌مانیش ئه‌م بابه‌ته تاوتوێ ده‌كرێت.\nماوه‌ى ساڵێكه به‌هۆى ئه‌و سزایانه‌ى له‌لایه‌ن ویلایه‌ته یه‌كگرتووه‌كانى ئه‌مه‌ریكا خراونه‌ته سه‌ر ئێران، ئابوورى ئه‌م وڵاته له ته‌نگژه‌یه‌كى قووڵ دایه و به‌هۆى ئه‌مه‌یشه‌وه دراوى ئێرانى به‌هاكه‌ى به‌رانبه‌ر به دۆلار و دراوه بیانییه‌كانى تر دابه‌زیوه.\nبه‌رپرسانى ئێران چه‌ندان پێشنیاریان كردووه بۆئه‌وه‌ى بارودۆخى ئابوورى وڵاته‌كه‌یان چاكتر بێت كه لادانى چوار سفر یه‌كێكه له پێشنیاره‌كان.


به‌شى ژمێريارى - Darbandikhan Technical Inistitute DATI\nStudy at DATI\nپه‌يمانگاى ته‌كنيكى ده‌ربه‌نديخان\nنوسينگه‌ى به‌ڕێز ڕاگر\nپه‌يكه‌رى ڕێكخستنى په‌يمانگا\nبه‌شى زانستى كۆمپيوته‌ر\nDATI Admin & Scientific Units\nبه‌شه‌كانى په‌يمانگا > \nهونه‌ر محمد محمدأمين\nکورتەیەک لەسەر بەش /\nبەشی ژمێریاری یەکێکە لەبەشە زانستییەکانی پەیمانگای تەکنیکی دەربەندیخان ، سەر بە زانکۆی پۆلیتەکنیکی سلێمانى كۆنترین بەشى پەیمانگاى تەكنیكى دەربەندیخانه، خوێندن لەم بەشە بۆ ماوەی دوو ساڵ دەبێت ،دەکەویتە سەرەتاى شارى دەربەندیخان لەلایەن ستافێکی مامۆستایانی پەیمانگا و چەندین مامۆستاى شارەزا و تایبەتمەند لە وانەكان كەلە دەرەوەى قەزاكە بەسەردانكردن دێن وانەکان بەشێوەیەکی زانستی و سەردەمیانە دەوترێتەوە ئەم پەیمانگا له رووی زانستیه‌وه توانیویه‌تی خزمه‌تێكی گه‌وره پێشكه‌ش به خوێندكاران بكات و چه‌ندین كاری نوێ و شێوازی پێشكه‌وتوو له پرۆسه‌ی فێركردندا پێشكه‌ش بكات، كه جگه له شكۆدان به پرۆسه‌ی خوێندن وێنایه‌كی نوێشی به‌خشیوه‌ته معریفه خوازی له پەیمانگاكەداله وانه: كه سه‌رجه‌م كاره پراكتیكیه‌كانی بانكی و ژمێریاری به شێوه‌یه‌كی پراكیتكی له لایه‌ن مامۆستایانی شاره‌زاوه به خوێندكاران ده‌وترێته‌وه، خوێندكارانی پەیمانگامان له رێی سه‌ردان وبه‌سه‌ركردنه‌وه‌ی مه‌یدانی و گفتگۆی راسته‌وخۆ له‌گه‌ڵ دام و ده‌زگا حكومی و ئه‌هلیه‌كان وكۆمپانیا گه‌وره‌كاندا، لایه‌نه پراكتیكیه‌كانی زانستی كارگێری و ژمێریارى وه‌رده‌گرن و ئاماده ده‌كرێن بۆ ئه‌وه‌ی له چوار چێوه‌ی پسپۆری خۆیاندا شاره‌زایی په‌یدابكه‌ن.بەمەبەستی خزمەتکردنی کۆمەڵگا لە بواری فێرکردن وبەردەوام بون لەسەر بونیادنانی بەرنامەو پرۆگرامی فێرکردن وڕاهێنان بۆ بەدەستهێنانی لێهاتویی و شارەزایی زانیاری زیاتری زانستی ژمێریاری جێبەجێکردنی لە کەرتی تایبەت و کەرتی گشتی.\nکورتەیەکى مێژووى لەسەر بەش /\nئەم بەشە لەساڵی خوێندنی (2006 - 2007 ) دامەزراوە بەناوی بەشی ژمێریاری، تا ئێستا هیچ گۆڕانکارییەک لە ناوەکەیدا نەکراوە ،تا ئێستا چەندین دەرچووى هه یە .\nپێگه‌یاندنی نه‌وه‌یه‌كی پسپۆر و شاره‌زا له بوارى ژمێریاری و كارگێڕی كار و پێشكه‌شكردنیكه‌سانی خاوه‌ن پسپۆری به بازاڕی كار.\nگونجاندنی ژینگه‌ی زانستی و ئه‌كادیمی بۆ:\nئاماده‌كردن و ره‌خساندنی هه‌ل و مه‌رجی زانستی و ئه‌كادیمی له‌ڕیَگه‌ی ده‌سته‌به‌ركردنی توانا مرۆییه‌كان و پرۆگرامی هونه‌ری و كارگیَڕی.\nهاندان وگرنگیدان به تویَژینه‌وه‌ی زانستی له لایه‌ن مامۆستایان وخویَندكاران له بواری تیوری و پراكتیكی.\nبه‌شداری كردنی كارا له گه‌شه‌پیَدانی كۆمه‌ڵگه‌دا.\nپیَشكه‌شكردنی چاره‌سه‌ری گونجاو بۆ كیَشه دارایی وئابوری و كارگیَڕیه‌كان.\nبره‌ودان به بواری په‌روه‌رده‌یی و كۆمه‌ڵایه‌تی به ئامانجی گه‌شه‌پیَدانی كه‌سایه‌تی خوێندکار.\nئامانجى کردنەوەى بەش/\nپێگەیاندنی کادری تەکنیکی ژمێریاری بڕوانامەی دیبلۆمی تەکنیکی ژمێریاری(دوو ساڵ ) بۆ ئەو خوێنکارانەی ئارەزوو مەندن بروانامەی دیبلۆم بەدەست بهێنن بره‌ودان به بواری په‌روه‌رده‌یی و كۆمه‌ڵایه‌تی به ئامانجی گه‌شه‌پیَدانی كه‌سایه‌تی خوێندکار.\nڕێکخستنی خولی ڕاهێنان بۆ فەرمانبەرانی فەرمانگە حکومی و تایبەتییەکان.\nپیَشكه‌شكردنی چاره‌سه‌ری گونجاو بۆ كیَشه دارایی وئابوری و كارگیَڕیه‌كان\nهاوکاریکردنی ڕێکخراوەکان و بۆ گەشەپێدانیان و بەرەوپێشبردنیان و بە ڕێگای ڕاوێژکاری و زانستی لە بوارە ژمێریاریدا.\nبەشداریکردن لە زیادکردنی هەلی کار بۆ دەرچووان و گەنجانی تازە کار لەڕێگەی پەیوەندیکردن بە کەرتەکانەوە بۆ کاری ڕاوێژکاری و ڕاهێنانی ژمێریاری وە هاوکاری تر.\nهاندان وگرنگیدان به تویَژینه‌وه‌ی زانستی له لایه‌ن مامۆستایان وخویَندكاران له بواری تیوری و پراكتیكی\nگرنگى بەشی ژمێریاری نێو گۆمەڵگادا و لە بازاردا /\nئەنجامدانی شیکاری ژمێریاری لە کۆمپانیاکان .\nچارەسەرکردنی کێشە دارایی وژمێریاریەکانی حکومی و نا حکومییەکان.\nتوانای بەکارهێنان و کارپێکردنی هەبیت لە ئامێرەکانی تایبەت بە زانستە ژمێریاری.\nژمێریاری زمانی بازرگانییە و لە جیهانی گەشەکردووی ئابووریدا ڕۆڵی سەرەکی و یەکلاییکەرەوە دەبینێت لە گەیاندنی زانیارییە داراییەکان بۆ بە پشت بەستن بەم زانستە دەتوانن بڕیاری ڕاست و دروست لەبارەی بابەتە ئابوورییەکانەوە بدەن.\nستافى ئه‌كاديمى به‌ش/\nهونه‌ر محمد محمد امين\nپه‌يمانگاى ته‌كنيكى ده‌ربه‌نيخان\nبورهان على محمد\nهونه‌ر محمد محمد أمين سه‌رۆك به‌ش Honar.mohammed@spu.edu.iq\nقادر صالح محمد بڕيارده‌رى به‌ش\nکۆرس مۆدیولەکانى بەش /\nبنەماکانی ژمێریاری /E\nشێوازی تویژینەوەی انستی\nئابوری ودارایی گشتی\nجێبەجێکردنی کۆمپیوتەر /2E/\nپرۆژەی توێژینەوەی دەرچوون\n© 2017 Sulaimani Polytechnic University / Darbandikhan Technical Institute SPU-DATI


دەنگۆی ئەشکەنجەدانی کچانی خوێندکاری ئامادەیی و زانکۆ لە ئاسایشی شاری مەرسین بڵاودەبێتەوە – بزاڤی خزمەت\nدەنگۆی ئەشکەنجەدانی کچانی خوێندکاری ئامادەیی و زانکۆ لە ئاسایشی شاری مەرسین بڵاودەبێتەوە\nلە تۆڕە کۆمەڵایەتیەکانی ناوخۆی تورکیا، دەنگۆی ئەشکەنجەدانی ٨٠ هاوڵاتی شاری مەرسین بڵاو بوویەوە کە لە نێوانیاندا ژمارەیەکی زۆر ژن و کچی خوێندکار هەیە.\nلە ماوەی ڕابردوودا ٨٠ هاوڵاتی شاری مەرسین دەستگیرکران کە لە نێوانیاندا ٢٠ کچە خوێندکاری زانکۆ، ٥ کچە خوێندکاری قۆناغی دوا ناوەندی بوونی هەیە. هەروەها بە گوێرەی ئەو زانیاریانەی هەتا ئێستا ئاشکرا بوون، دایکی منداڵێکی دوو مانگیش لە نێوان دەستگیرکراواندایە.\nماڵپەڕی “ئەشکەنجە لە تورکیا” لە تۆڕی کۆمەڵایەتی تویتەر لە چەند تویتێکدا ڕووداوەکەی ئاشکرا کرد:\nیەکەم: نزیکەی ٨٠ هاوڵاتی دەستگیرکراو لە بنکەی ئاسایش شاری مەرسین، کە لە نێوانیاندا ٢٠ کچە خوێندکاری زانکۆ هەیە، لەلایەن کاربەدەستانی بنکەکەوە خراونەتە ژێر ئەشکەنجەوە.\nدووەم: ماوەی ٣ ڕۆژە نزیکەی ٨٠ هاوڵاتی شاری مەرسین دەستگیر کراون، کە لە نێوانیاندا ٢٠ کچە خوێندکاری زانکۆ و ٥ کچە خوێندکاری قۆناغی دوا ناوەندی بوونی هەیە.\nسێهەم: لە نێوان دەستگیرکراوەکاندا دایکی منداڵێکی دوو مانگ هەیە، کە ماوەی ٤ ڕۆژە بە دەستگیرکراوی لە بنکەکەدا ماونەتەوە.\nچوارەم: یەکێک لە کچە خوێندکارەکان تەمەنی ١٥ ساڵە و بە تەنیا لە بەشی چاودێری منداڵان دەستگیر کراوە.\nپێنجەم: کچە خوێندکارە تەمەن ١٥ ساڵەکە بە کاربەدەستانی بنکەکەی وتووە ” گەر پێویست دەکات بمخەنە زیندان، بەڵام لێرە بە تەنیا زیندانیم مەکەن”.\nشەشەم: کاربەدەستانی بنکەکە ناهێڵن پارێزەری دەستگیرکراوەکان چاویان بە بریگرتەکانیان بکەوێت.\nحەوتەم: یەکێک لەو خانمانەی ئازاد کراوە، لە کاتی دەرچوونی لە بنکەکە، بە هۆی ئازاری ئەشکەنجەدانەکەیەوە لە هۆش خۆی چووە.\nهەشتەم: لێرەدا دەمانەوێت وەبیرهێنانەوەیەک بۆ کاربەدەستانی بنکەی ئاسایشی مەرسین بکەین، کە لە ئەشکەنجەداندا جیاوازی لە نێوان پیاو و ژن و منداڵدا ناکەن” تاوانی ئەشکەنجە هەرگیز کاتی بەسەردا تێناپەڕێت و هەر دادگایی دەکرێن”.\nنۆیەم: دەمانەوێت وەبیرتان بهێنینەوە کە هاوشێوەی فەرماندە سەربازیە کراواتیەکە دادگایی دەکرێن، ئەویش دوای ٢٥ ساڵ لە ئەنجامدانی ئەشکەنجە دادگای کرا و، دوای ١٣ ساڵ لە دادگایی کردن، کاتێک بڕیاری ٢٠ ساڵ زیندانی بۆ دەرکرا، لە ڕێگەی ژەهر خواردنەوە کۆتایی بە ژیانی خۆی هێنا.\nدەیەم: ئەو بەرپرسانەی کە تاوانی ئەشکەنجە ئەنجام دەدەن لە شاری مەرسین ئەمانەن:\nعەلی ئیحسان سو/ پارێزگاری مەرسین\nموستەفا ئێرجان/ داواکاری گشتی مەرسین\nمەهمەت شاهانە/ بەڕێوەبەری بنکەی ئاسایشی مەرسین\nئەو زوڵمەی لە تورکیا ئەنجام دەدرێت لە ئەڵمانیا لە پێشانگایەکی وێنەدا نمایشکرا


تورک – بڵۆگی لائق\nلە ویکیپدیا چ شەڕێکە دژی کوردزمان؟\nPosted on ئه‌یلول 17, 2018 ئه‌یلول 17, 2018 by Layik\nئەوەی بە ئەحمەد کایا کرا، کە ٥٠ ساڵ پێش ئێستا نەبوو، ١٨ ساڵ پێش ئێستا بوو. لە چاخانەیەکدا نەبوو، لوتکەی “هونەر”ی تورک کردیان لە ئەستەنبوڵ کە زیاد لە ٦٠٠ ساڵ حوکمی چارەکێکی دنیایان کردوە.\nهەمان شت ئا ئێستا بە ئێمەمان ئەکرێ لە پەڕەکانی ویکیپدیا بەناوی “سەرچاوەی زانستی”یەوە. بە تایبەتی لە پەڕە ئینگلیزیەکان، چونکە ئەزانن ویکیپیدیا سەرچاوەی زۆرینەی خەڵکی ئاساییە. وە لەمەش زیاتر، وەک هونەرمەندە تورکەکان هەم کینەی ناخی خۆیانە، هەم بەرهەمی سیستمێکە چەن سەد ساڵە ئیشی لەسەر ئەکرێت.\nئەوە خێڵ و حیزبی کەللەپوتی کوردیە “هونەر”ی ئەوان بە ملیۆنەها دۆلار بڵاو ئەکەنەوە بۆ خەڵکی غەرقی جەهالەت، ئەوانی وا لێکردوە بتوانن پەلامار بدەن. ئەوە ڕۆشنبیری کەللەپوتی کوردە وای کردوە خەڵک بتوانێ وا لە کایا و ئێمەش بکرێ و کەسیش نەزانێ باسی چی ئەکەین.\nتۆش وەکو تاک، ئەوەنە ئاسۆت تەسک مەکەرەوە وەک بڵێی زانست و فەرهەنگ سێ دەرگا زیاتری نەبێت (عەرەبی، فارسی و تورکی). تەمەنت بەشی ئەوە ئەکا فێری یۆنانی کۆنیش ببیت و دیراسەی ئەقڵ و فەرهەنگی بەشەریەت بکەیت. دنیایەکی ئەوەندە فراوانە، هیچ زمان و نەتەوەیەک ناتوانن خاوەنێتی هیچ شتێکی ئەم سەر زەویە بگرنە دەست. هەر ئا لەو لۆجیکەشەوەیە کە کەسێکی کوردزمانی وەک من ناچار ئەبێ ئەمە بنوسێت.\nPosted in فارس، مێژوو، نەتەوایەتی، کورد، تورک، تەکنۆلۆجیای زانیاری، عەرەب\nخەوەکەی هەدەپە نایەتە دی\nPosted on ئایار 21, 2017 ئایار 21, 2017 by Layik\nئەو خەوەی سڕی ساقیق، سەلاحەدین دەمیرتاش ئەیبینن، هەمان ئەو خەوەیە ئیسلام ١٤٠٠ ساڵە، شیوعیەتیش چەن دەیەیەک خەوی پێوە بینی، ئەمڕۆش بەناو دیموکراسیەت کە نیۆلیبراڵیزم (کۆمپانیاکان وڵات بەڕێوە ببەن) لە ڕۆژاوا بە حیساب خەوی پێوە ئەبینن. نەتەوایەتی بە هیچ یەکێکیان لەبن نەهات، لەبن نایەت بە داخەوە. لە یەکەم ڕۆژەوە وتومە و ئەیڵێمەوە.\nمەبەستم لەمە سێ شتە:\n١. هەدەپە دەریش بچن لە پەرلەمان، واتە زیاد لە ٪١٠ی دەنگ بهێنن، تەنها ئەو دەنگانە ئەهێنن ئەگەر وەک پارتێکی چەپ، ئیسلامی یان شتێکی تر کە توانای بڕینی سنورەکانی نەتەوایەتی هەیە ئەیبڕن. نەک ئەوەی هەدەپە بونیادی ناوە، دارێکی مۆر شتێک بێت جیاواز لە مۆدێلی ئیسلامی، شیوعیەت یان نیولیبراڵیزم\n٢. هیوادارم سەربکەون، ئەگەر ئەمە نهێنی تێگەشتن بێت لە سیاسەت و واقعی تورکیا ئەوا هەقە پەیکەرێک بۆ هەموو ئەوانە دروست بکرێ ئەم پرۆژەیەیان هێنایە ناوەوە.\n٣. ئەگەر سەری نەگرت، هەق وایە چی تر ئەم خۆ کاڵکردنەوەیە نەکرێت و یەکجار پارتێکی کوردی دروست بکرێ و بە دار و بەرد، پەکەکە ئاسا، ئەگەر بە کوژرانی ئۆجەلانیش کۆتایی بێت پرۆژەکە ببرێتە پێشەوە.\nئاخر هەڵێنجاندنی تر هەڵناگرێت. فەرموو بزانین چی ماوە تاقی نەکرێتەوە لە HADEPەوە تا ئێستا؟ هەموو کەسێ ئیسلامی خستۆتە دوای نەتەوەکەی، مەسیحیەت و بودیزم و هەتا جولەکایەتیش.\n===== ئەم بەشەی 22/5/2015 نوسراوە و بڵاو نەکرابوەوە\nکەواتە نەهاتە دی.\nهۆکاری نەهاتنە دی خەوەکەی هەدەپەش نەتەوایەتی ڕووت نەبوو، بەڵکوو دەسەڵاتی ئەردۆغان بوو. بەڵام ئامرازەکە نەتەوایەتی بوو. بە سۆزی نەتەوایەتی شەڕەکە داگیرسێنرایەوە و سەدان کەس بەکوشت دران و تەواوی پرۆسەکەش کە لە 2013ەوە بەردەوامە کرایەوە بە خوری. ئەوەی سەرەوە تەواوی قەناعەتی بەندە بوو پێش هەڵبژاردنەکەی حوزەیرانی 2015 نەک لەبەر ئەوەی منیش وەک ئەو خەڵکە هەستی “کوردایەتی” وام لێ ئەکات، بەڵکوو ئەوە واقیعەکەیە. ئەگەر بە “نەوە” تەماشای بەشەر بکەین، ئەو مناڵانەش ئەمشەو لە دایک ئەبن، هەر یەکە و “جنسیە”یەکیان هەیە و هەر یەکە فێری زمانی “دایک”یان ئەبن کە وایان لێ ئەکا سۆزیان بۆ لای ڕەنگی ئاڵایەک بڕوات.\nکەوابێ کورد لە تورکیا بەرەو کوێ ئەڕوا؟ ئاشکرایە لە قازانجی دەوڵەت و کۆمپانیا ڕۆژاواییەکانە ناوچەکە لەوەزیاتر دابەش و کاول بێت. ئەوەی لە سەرەتای 1900 ڕوویدا لە ناوچەکە لە ئێستادا چەن بەرابەری ئەوکات بۆ ڕۆژاواییەکان و کۆمپانیاکانیان گرنگە. دەوڵەتی ئیسرائیل ئەوە چەن ساڵێکە ئیسراحەت دانیشتوون و خەریکی دروستکردنی جۆرەها چەک و تەکنۆلۆجیان کە ناوچەکە تەنها ئەتوانێ خەوی پێوە ببینێت. دواکەوتنی ئێران و سەرقاڵی بە شەڕی دوور و نزیکەوە و وێران بوونی تورکیا تەنها مانای ئەوە ئەگەیەنێ کە کوردستانێکی سەربەخۆ زۆر دوور نیە چیتر. ئێ شتێکیش‌نەماوە بە ناوی ئێراق یان سوریا. بەندەش جیاواز لە جاران هیچ کات بە دڵخۆشیەوە تەماشای ناکەم. هۆکارەکەش هەردوو حیزبی یەکێتی و پارتین کە کوردن و گوایە کوردپەروەرن. لە یەکەم ئەزموونیاندا مافیا نەبێ هیچ شتێکی تریان لێ دەر نەچوو.\nئەوەشی لەو ناوچەیەی بە ڕۆژاوای کوردستان ناسراوە (لە سوریا) جێگای هیوایە بەڵام لە هاوکێشە قوڵەکانی دەسەڵات بەرامبەر خەڵک ئەگەرە گەورەکە ئەوەیە کە دەرناچن و ئەوانیش‌وەک هەموو فەرمانڕەوایەکی تر ئەکرێ هەمان هەڵەی خەڵکانی تر دووبارە کەنەوە. تەنها جیاوازیەک ئەوەیە ئەو مۆدێلەی ئەوان داوای ئەکەن لە باخچەی ئاژەڵانی ئۆروێڵ ناچێت و گوایە بەراز و گوێدرێژ وەک یەک ئەبێ خۆیان ماندوو بکەن نەک گوێدرێژەکە بیکات و جەنابی بەراز دانیشێت بەروبوومەکەی بخوات. کە ئەگەر بەردەوامبێ ئەوا هیواکە لەجێگای خۆی ئەبێت. هەرچەن ئەبێ بڵێم ئەو فیکرەی ئۆجەلان لەوێ جێبەجێی ئەکا زۆر قوڵتر ئەبێ توێژینەوەی لەسەر بکرێ چونکە ناکرێ بڵێین مەری بووکچینی خاوەن فیکری خۆسەری دیموکراتیکی ئۆجەلان لە بەهەشتەوە هاتبێت.\nئەمەش ئەمان باتەوە و تورکیا و ئەو ڕاستیە ڕوونتر ئەکاتەوە کە نەک ئەردۆغان هیچ هێزێکی تر تازە ناتوانێ نە هەدەپە نە هیچ پارتێکی تری کوردی لە تورکیا سەرکوت بکات. لە ڕاستیا چیتر هەدەپ پێویستیشی بەو گوتارەی سەرەوە نەماوە کە خۆی وا نیشان بدات پارتێکی “تورکیایی” بێ و بۆ هەموو تورکیا تێ بکۆشێت. چونکە ئەوانیش وردە وردە لەوە حاڵی بوون کە هەرچی هاتە سەر حوکم هەر گەلی تورکی بە بەرز گرت و کەچی هەموو لە پێناو دەسەڵآتەکانی خۆیان (وەک ئەردۆغان) لەگەڵ ئەوانەش کە وڵآت دابەش ئەکەن دانوستانیان کرد و تێکیشیان دا.\nتورکیاش تورکیاکەی ئەتورک نیە عیسمەت ئینۆنۆیەکی باوک کوردی لەگەڵ بێ، زیا گوێکئاڵپی خەڵکی دیار بەکر دامەزرێنەری بیری ئەتاتورکیزم بێت. لە ئێستادا تورکیای غەیرە کورد بەسەر سێ جەمسەری جیاوازدا دابەش بووە: گورگە بۆزەکان و گولەنیەکان لەلایەک، ئەردۆغان و موسوڵمانە موحافیزەکان لە لایەک و عەلمانیەکان و حیزبەکەی ئەتاتورکیش‌لە لایەک. ئەمە لە کاتێکدایە کە بۆ یەکەمجارە لە تورکیا سوپا توانای ئەوەی نیە سەربەخۆ بێت و بتوانێ یەکێ لەو لایەنانە سەربخات بەسەر لایەکی تردا.\nهەرسێ لایەنەکەش تورکایەتی لە هەموو بیر و باوەڕەکانی تیان بە گرنگتر ئەزانن. بۆیە خەڵکلەرن دیموکراتیک پارتیسی (هەدەپە) وشەی خەڵکەکە و دیموکراتیەکەشی تەنها “نیەتباشی” دروستکەرانیەتی نەک واقعی ئەم چەن ساڵەی تورکیا و تەواوی دنیاش.\nبۆیە ئەو خەوە نەهاتە دی\nPosted in نەتەوایەتی، هزر، کورد، تورک، شەڕلێدوانێک بنووسە


بۆ یەکەمجار ڕۆمانێکی نووسەر و ڕۆماننووسی ناوداری ئەمریکی ئۆرسولا لى گوين بەزمانی کوردی بڵاودەکرێتەوە. (The lathe of heaven) ناونیشانی ئەو ڕۆمانەی ئۆرسولا لی گوینە کە شیلان ڕەشید لە ئینگلیزییەوە کردوویەتی بە کوردی و بڕیارە ناوەندی غەزەلنووس لە ئاییندەیەکی نزیکدا چاپ و بڵاویبکاتەوە.\nدەربارەی ئەم ڕۆمانە و نووسەرەکەی، شیلان ڕەشید وەرگێڕی ڕۆمانەکە بۆ خوێنەرانی سولی ئۆن وێب وتی: "ئەو ڕۆمانەی وەرمگێڕاوە یەكێكە لە دیارترین ڕۆمانەكانی ئۆرسولا لی گوین، ئۆرسولا لی گوین ناوێكی دیار و بەرچاوی ئەدەبی ئەمریكییە و هاوشانی نووسەرە زۆر باڵا و داهێنەرەكانی جیهان دادەنرێت، بەڵام تا ئێستا هیچ بەرهەمێكیشی كە خۆی فرە بەرهەمە لە بواری شیعر و چیرۆك و وتار و رۆمان و جۆرەنووسینی تریشدا كارایە، هیچ بەرهەمێكی نەكراوەتە كوردیی، ئەوەندەی ئاگاداریش بم زۆر كەم لە كارەكانیشی كراون بە عەرەبی و فارسیش، رەنگە بەو هۆیەش بێت كە لە دنیای نووسین و خوێندنەوەی كوردییدا نامۆ بێت. من ئەو ڕۆمانەم لە ئینگلیزییەوە وەرگێڕاوە."\nوتیشی: "ڕۆمانەكە وێڕای ئەوەی خەیاڵی زانستییە و نموونەیەكی هەرە دیاری ڕۆمانی خەیاڵی زانستییە، لەگەڵ ئەوەیشدا هەر لە خەیاڵی زانستییدا كورتنابێتەوە، ئەوەی جێگەی سەرنجی زۆرە لایەنەكانی دیكەی ڕۆمانەكەن نەك خەیاڵی زانستیی بە تەنیا، ئەوانیش دیوی سایكۆلۆژیی و فیكریین.\nسەبارەت بە ناوەڕۆکی ڕۆمانەکە، شیلار ڕەشید ڕونیکردەوە: "ناتوانین بە دیاریكراویی بڵێین ڕۆمانەكە باسی چی دەكات و چ تەوەرێكی هەڵبژاردووە، چونكە لە ڕێی خەیاڵ و تانوپۆچنینەكەی وای كردووە فرە ڕەهەند بێت، بەڵام دەتوانم ئاماژە بەوە بكەم كە ئەو ڕۆمانە زۆر لە كێشە و پرسیارە هەڵواسراوەكانی سەدەی بیست و سەدەی بیستویەكیشی لە خۆ گرتوون. چی بەسەر ئەو جیهانە دێ؟ جەنگەكان دەتوانن چی بگۆڕن؟ چ گرووپێك دەمێنێـتە و كێن ئەوانەی تێدادەچن؟ ژینگە چی بەسەر دێت؟ مرۆڤەكان چۆن دەگۆڕێن و بە چی دەگەن؟ زۆر پرسیاری دیكەش كە تا ئیستایش جیهان بە دەستییانەوە گیرۆدەیە. ئۆرسولا بە هۆی پاڵەوانەكەیەوە قوڵ دەچێتە ناو هەمووئەو پرسیارانە. من وای دەبینم چەندە ڕۆمانە ئەوەندەیش پانۆرامایەكی سەرنجراكێشە لە بارەی ڕِووداو و گۆڕانە چڕ و پڕەكانی سەدەی بیست لە بارەی هۆمۆسێكسوالێتی، شەڕ، كاری بزووتنەوە جیاجیاكان، و بەرەوپێشەوەچوونەكانی زانستیی پزیشكی و هەروەها ژینگەش."


117 جار بینراوە 27/1/2020 07:07 PM\n27ی كانوونی 2020، سلێمانی: بەرپرسێكی دیاری ئاسایش لە سەید صادق زلەیەك لە پەیامنێری پەیام دەدات، هێزە ئەمنییەكان تیمی رۆژنامەوانی كەناڵی NRT دەستبەسەردەكەن، میترۆ رایدەگەیەنێت دەستبەسەركردنی رۆژنامەنوسان بە پاساوی روماڵكردنی خۆپیشاندانی بێ مۆڵەت كردەیەكی نایاساییەو بە توندی ئیدانەی دەكەین.\nئەمڕۆ دووشەمە بەشێك لە دانیشتوانی قەزای سەیدصادق( 6كم خۆرهەڵاتی سلێمانی)، بە مەبەستی دەربڕینی نارەزایەتی خۆپیشاندانێكیان رێكخست.\nهۆشیار محەمەد پەیامنێری پەیام بە میترۆی راگەیاند لە كاتی روماڵكردنی خۆپیشاندانەكە داوای باجمان لێكرا و پیشانماندان، داوایان لێكردین وێنە نەگرین و كامێراكە بكوژێنینەوە، قسەمان لەگەڵ كردن تا رێگەمان لێنەگرن وتی" بەڕێوەبەری ئاسایش زلـەیەكی لێدام و دواتر هێزەكە دەستگیریانكردم"\nهۆشیار باسی لەوەشكرد كە تیمەكەیان براون بۆ ئاسایشی قەزاكە كەلوپەلەكانیان لێوەرگیراوە و هەموو گرتە و وێنەی تایبەت بە خۆپیشاندانەكانیان سڕیوەتەوە، جەختیكردەوە " دوو كاتژمێر لەئاسایش دەستبەسەر بووین"\nهەروەها پاش روماڵی راستەوخۆی تیمێكی كەناڵی NRT (عومەر فەتاح، ژیار كامیل) دوو ئاسایش دێنە لایان، داوایان لێدەكەن لەگەڵیان بچنە ئاسایش "مودیر داواتان دەكات"\nعومەر بە میترۆی وت" پێیان وتین ئەم فەوزایە چییە كە ئێوە دروستان كردوەو خەڵكتان هێناوەتە سەر جادە" عومەرلە وەڵامدا پێی وتون" ئێمە هاتین خەڵك لەسەرجادە بوون و ئێمە ئیشی خۆمان دەكەین"\nهەروەها هەڕەشە لە پەیامنێری كەناڵی سپێدە ئیبراهیم حەمە صالح كراوە، كە نابێت وەك رۆژنامەنوس یان هاوڵاتی نزیكی خۆپیشاندانەكە ببێتەوە.\nئیبراهیم بە میترۆی وت" لە سێ لاوە پەیام و هەرەشەی جۆراوجۆرم بۆ نێردراوە نزیكی ئەو چالاكییە نەبمەوە چونكە ئازارم دەدەن".\nسەنتەری میترۆ رایدەگەیەنێت دەستبەسەركردنی رۆژنامەنوسان بە پاساوی روماڵكردنی خۆپیشاندانی بێ مۆڵەت كردەیەكی نایاساییەو بە توندی ئیدانەی دەكەین.\nدەستبەسەركردنی راستەوخۆ تەنها لەكاتێكدا دەبێت كە كەسی دەستبەسەركراو لەو ساتەوەختەدا "تاوان"ێكی كردبێت ئایا رۆژنامەنوسانی سەید صادق لەو خۆپیشاندانەدا چ "تاوان"ێكیان ئەنجامداوە؟ بەداهێنانی كێ روماڵكردنی خۆپیشاندان تاوانە؟\nمیترۆ داوادەكات ژینگەیەكی ئارام و هاندەر بۆ میدیاكاران برەخسێنرێت و پارێزەرانی یاسا رێز لە یاسا بگرن.\nلەسەرەتای دامەزراندنیەوە هەریەك لە رێكخراوەكانی پەیمانگای رۆژنامەنوسانی جەنگ‌و ئاشتی (IWPR) و رێكخراوی گەلی نەرویژی (NPA) و پاڵپشتی میدیای نێودەوڵەتی (IMS)، پاڵپشتی كردوە. بۆ ساڵی 2020 ژوار پرۆژە بە هاوكاری وەزراەتی دەرەوەی ئەمریكا، رێكخراوەكانی IMSی دەنیماركی و Intenews.


سەرەڕاى ناڕەزایەتییەکان بەنداوی کانیی سێو دروست کرا | AvaToday\nسەرەڕاى ناڕەزایەتییەکان بەنداوی کانیی سێو دروست کرا\nبەنداوى کانى سێو، سەرەڕای ناڕەزایەتیی خەڵکی خۆجێ و پسپۆڕانى ژینگەیی تەواو بوو، بەنداوێک کە بۆ گواستنەوەی ئاو بۆ گۆلی ورمێ دروست کراوە.\nحەسەن رۆحانی، سەرکۆماری کۆمارى ئیسلامی، پێنجشەممە ۱۱ی بەفرانبار بەنداوی کانیی سێوی پیرانشاری لە ڕێگەی ڤیدیۆ کۆنفڕانسێکەوە کردەوە کە بۆ ژیاندنەوەی گۆلی ورمێ کارى لەسەر کراوە. بۆ ئەم پرۆژە گەورەیە ٥٠٠ ملیار تمەن سرمایه‌گوزاری کراوە کە زیاتر لە ٦٠٠ ملیون مەتری چوارگۆشە ئاو هەناردەی گۆلی ورمێ دەکات.\nبەڵام ئەم بەنداوە کە بنکەی خاتەمولئەنبیای سوپای تیرۆریستى پاسداران دروستی کردووە، دژبەری زۆری هەیە: لە خەڵکی خۆجێییەوە بگرە تا پسپۆڕانى ژینگەیی. بەنداوی کانی سێو بناغەی لە سەر چۆمی زاب لە دەوروبەری پیرانشارە و ئاوی ئەم چۆمەیان بەرۆ گۆلی ورمێ بەلاڕێدا بردووە.\nچۆمی زاب دەڕژێتە نێو هەرێمی کوردستان و لە پارەوە کە دروستکردنی بەنداو دەستی پێ کردووە، ئەم چۆمە بەرەو وشکبوون ڕۆیشتووە و ئاوەکەى نایێتە هەرێمى کوردستان. هەروەها گوندەکانی کاسەکڕان و سوغانلو بەو بەنداوە دەچنە ژێرئاو و خەڵکی گوندی بە نابەدڵی زێدەکانیان چۆڵ کردووە و بە ناچار دەرکراون.\nناسر کەرباسی، مامۆستای زانکۆی ژینگەیی لە زانکۆ تاران باسى لەوە کردووە کە "گواستنەوەی ئاوی زاب بۆ گۆلی ورمێ چارەسەر نییە، تەنیا دەبێتە هۆی وشکبوونى چۆمی زاب و پاش چەند ساڵ دیسان دەگەڕینەوە بۆ خاڵى سفر". حسێن ئاخانی، مامۆستای گیاناسی زانکۆی تارانیش گوتوویەتى "ئەم بەنداوە لە ڕووی کۆمەڵایەتی و ئیکۆلۆژییەوە مردوو و دەبێتە کێشە و مشتومڕی نێوان خەڵکی ناوچەکەش".


بێستون کەمال: بواری پەروەردا لە هەرێمی کوردسـتان بەرەو شکست دەڕوات\nقەیرانەکانی ئابوری و سیاسییەکانی کورستان تێکڕا بەڕای شارەزایان کاریانکردۆتە سەر سەرجەم سێکتەرەکانی کۆمەڵگەو بژێوی ژیان. هاوکات سێکتەرەکانی پەروەردە و تەندروستی و بازار بەگشتی زەرەرمەندی یەکەم بوون. سەرباری ژێرخانی ئابوریی و هاوکات مەودای سیاسی و ئایدۆلۆژی؛ کۆمەڵگە وەک دامەزراوەیەکی مۆدێرن کە سەرجەم چین و توێژەکانی کۆمەڵگە تیایدا هەست بە ژیان و مرۆڤبونی خۆیان بکەن و کولتۆریش وەک هێزێکی شارستانی زیندوو، کە پێکڕا زیندوێتی و دامەزراوەیی کۆمەڵگە رەنگڕێژ دەکەن....\nبۆ ئەو مەبەستە ئاسۆ جەبار وتووێژێکی لەگەڵ دەستەی دامەزرێنەری مامۆستایانی پێشکەوتوخواز و ئەندامی دەستەی ناڕەزایی خەڵک بێستون کەمال دا سازکردووە....\nبێستوون کەمال دەڵێت "بۆماوەی دوو ساڵە حکومەتی هەرێمی کوردستان نەیتوانیوە هیچ پشتیوانییەک بکات، نە قوتابخانەی نوێ دەکرێتەوە، نە پڕۆسەی خوێندن بە شێوازێکی تەندروست بەڕێوە دەچێت، نە ئاڵوگۆڕی تازە بەسەر میتۆدی خوێندندا دەکرێت، نە مامۆستا دادەمزرێت".\nهەروەها دەڵێت "سێکتەری پەروەردا بەرەو شکست دەڕوات"\nسەبارەت بە خەمساردی دەسەڵاتداران بەرامبەر بە بواری پەروەردەو خوێندن؛ بێستون کەمال دەڵێت "دەبوایە دەسەڵاتدارانی کوردستان کاریان لەسەر ئەوە بکردایە کە سێکتەری پەروەردە پارێزراو بێت، چونکە تێکچوونی سێکتەری پەروەردە، تێکچوونی کۆمەڵگەیە، تێکچوونی هەموو خێزانەکانی ناو کۆمەڵگەیە، تێکچوونی هەموو بوارەکانی ژیانە".\nوتووێژ لەگەڵ بـێستون کەمال


کوردیپێدیا - سەروای چ بکەم؟ مەلا خدر - دەشتی\n📖 سەروای چ بکەم؟ مەلا خدر - دەشتی | پۆل: کورتەباس | زمانی بابەت: 🏳 کوردیی ناوەڕاست\nسەروای چ بکەم؟ مەلا خدر - دەشتی\nمەلا خدر - دەشتی (1909 - 1957)\nبە جۆشی دڵ\nبە جۆشی دڵ ئەگەر ئاور لە دنیا بەر نەدەم چبکەم؟\nبە نوری تۆبە ڕووی ڕەشم ڕوناک نەکەم چبکەم؟\nدەبا هەستم هەتا ماوم مەدانی چۆڵ و سەحرابم\nلە دەروازەی موحەممەد گەردەنی خۆم دانەخەم چبکەم؟\nلە ڕێگەی مەککه و تاییف وەکو سەگ گەر نەلورێنم\nلە مەحشەر چونکە بێ نەقدم ئەگەر زاری نەکەم چبکەم؟\nمەدینەی تۆیە جێگایی دەخالەت یا ڕەسولولاه\nلەکەم دەستی دلێ من ڕوو لە نەینەوا نەکەم چبکەم؟\nمنافق هەر منم ڕەحمێ بفەرموو یا ئەبەلقاسم\nلە سەر پردی سیراتا تۆ نەجاتم گەر نەدەی چبکەم؟\nڕەفیقانم مەڵێن ناساغە دەشتی سا چ تەدبیرێ\nکە تەدبیریش دەکەن تەدبیری عەفوم بۆ نەکەن چبکەم؟\n1. 👁 دیوانی دەشتی\n2. 👁 دیوانی دەشتی 1909-1957\n1. 👁 مەلا خدر دەشتی


کۆیلەکانی حیزب - ئاگاپرێس | Aga Press\nشه‌ممه 29 ئه‌یلول 2018\nبەروار : 29 ئه‌یلول 2018\nئەو گەلەی گەندەڵ و هەڵپەرست وفێڵبازو ناپاک هەڵدەبژێرێت، قوربانی نیە بەڵکو شەریکە تاوانە.\nئەوەی کوردستان لە کایەی حیزبی و سیاسەتدا لە دەڤەرەکانی دیکەی جیهان جیادەکاتەوە ،شێوازی ممارەسەکردنیەتی .\nلە جیهانی مۆدێرندا حیزبایەتی ئامرازێکە بۆ دەستەبەرکردنی خۆشگوزەرانی بۆ هاوڵاتیان،بۆ بەدیهینانی خواست و ئامانجەکانیان ،بۆ چارەسەرکردنی کێشەو گرفتەکانیان . دیارە جێبەجیکردنی ئەم ئەرکانە لە ڕێگەی گەشتن بەدەسەڵاتەوە یا بەشداری تێدا دێنە دی. واتە هەرحیزبێک لە میانەی وجودییدا لە دەسەڵاتدا تاقیدەکرێتەوە کە تا چ ڕادەیەک ڕاستگۆ بووە بەرامبەر بەو بەڵێنانەی کە لە بەر لە هەڵبژاردن بە خەڵکی داوە.\nخۆ گەر ئەو حیزبە ڕاستگۆ دەرچوو وە توانای بەسەر جێبەجێکردنی زۆرێک یا هەندێک لەو بەڵێنانە شکا ،ئیدی ئومێد زۆرە کە لە خولی داهاتوودا دەنگی پێبدرێتەوە ،خۆ گەر بە پێچەوانەوە بوو ،ئەوە دەکەوێتە بەر نەفرەتی دەنگدەران و لە بازنەی دەسەڵات دوور دەخرێتەوە وسزادەدرێت.\nلەکورستان هاوکێشەکە تەواو پێچەوانەیە ،وەزیفەی حیزب ئەوە نیە کە لە پێناویدا دامەزراوە،حیزب ئامرازێکە بۆ خۆدەوڵەمەندکردن ،بۆ بە ویراسەکردن یا بە بنەماڵەکردن، بۆ دەستبەسەراگرتنی سامانی وڵات کە لە کۆتایدا حیزب لە پەیامەکەی خۆی تەواو دووردەکەوێتەوەو ڕۆڵی کۆمپانیایەکی بازرگانی دەبینێت[مەبەستم زیاتر یەکێتی و پارتیە].\n ساڵە یەکێتی و پارتی زۆرینەی ڕەهای دەسەڵاتیان بەدەستە،کۆنترۆڵی سەرجەم کایە ئابوریەکانیان کردوە ، داهاتێکی بێشوومار لەبەردەستیاندا بووە ، لەم ماوەیەدا هەموو توانایەک دەستەبەر بووە بۆ گەشەکردنی وڵات و باشکردنی گوزەرانی خەڵک، بەڵام ئەوەی کردنیان و دەیکەن پێچەوانەکەیەتی. دەبینین ژیانی خەڵک ڕۆژبەڕۆژ بەرەو خراپی هەنگاو دەنێت ،سادەترین پێداوستیەکانی ژیان بووەتە سەرب و کەس پێی ناگات. بۆ چارەکە مووچەو چەندکاتژمێرێک کارەبا و بەرمیلێک نەوت پیوستی بە قوربانی هەیە.\nوڵات و ژیانی خەڵک هەمووی کراوەتە دۆزەخ و بەخەیاڵیاندا نایەت هاوڵاتیان چۆن ژیان بەڕێدەکەن . ئەوەتا مەسعود بارازی دەڵێت [باهەڵپەڕن داپەڕن چیدەکەن بیکەن ،ئیمە حسابیان بۆ ناکەین]. لەولاشەوە قوباد تالەبانی باسی ژیانی [خۆشترو باشتر ] دەکات و نێچیریش تازە بەتازە باسی [چاکسازی ]دەکات.\nمانەوەی ئەم دوو حیزبە لەدەسەڵات بەم شێوەی ئێستا هۆکارەکەی دەگەڕێتەوە بۆ هەڵوێستی خەڵکی کوردستان کە دەکرێ بۆ سێ بەرە پۆلێنیان بکەین. بەرەی یەکەم کە زۆرینەن ،ئەمانە تەنها لەدوورەوە تەماشادەکەن و هەڵوێستێکی ئەوتۆیان نیە . بەرەی دووەم کەمینەیەکن کە لەبەرەی ناڕەزایین و بەردەوام لەسەر شەقامەکانن .بەشی سێیەم ئەوانەن کە درووستکراوی دەسەڵاتن .\nئەمانەی کۆتایی واتە بەشی سێیەم ئەو سوپا ژمارە زۆرەن کە لەلایەن یەکێتی و پارتیەوە بۆ پشتگیری و چەپڵە لێدان درووستکراون. ئەو مشەخۆرانەن کە لەسەر حسابی داهات و دزینی قووتی خەڵک مووچەی بەلاش وەردەگرن ،ئایندە و بەرژەوەندیان بەستراوە بە ئاغاکانیانەوە ،ئەرکیان داکۆکی کوێرانەیە لە جووت حیزب و پۆشینی عەیب وعارەکانیان و جوانکردنی سیمای پۆخڵیانە .ئەم جۆرە ویژدانفرۆشانە زۆر زۆر مەترسیدارن ، چونکە لە نێو خەڵکدا دەژین و بەناوی هاوڵاتیەوە داکۆکی لە دەسەڵات دەکەن و خۆیان بە دڵسۆز هەژمار دەکەن. ئەمانە دارکوونکەرەی کۆمەڵگان ،ئامادەن لە پێناو بڕێک دەسکەوت و پارەدا هەموو کارێکی ناویژدانی و نایاسایی و نائینسانی ئەنجام بدەن.\nڕاستە هێزی چەکدار، پارە،میدیا ئامرازن بۆ مانەوەی حیزب لە دەسەڵاتدا ،بەڵام ئەوەی زیاتر ئەم جووت حیزبەی هێشتووەتەوە و بووەتە کۆڵەکەی ڕاگر،ئەم کۆمەڵە خەڵکەیە کە دەکرێ بە [کۆیلە] پێناسەیان بکەین .\nزۆربەی هەرە زۆری ئەم کۆیلانە ،بێ ئەوەی هیچ کارێک بکەن زیاتر لە مووچەیەک وەردەگرن، لەسەرحسابی زۆرینەی هەژار ،ژیانیکی خۆش دەژین.\nئەم جۆرە مرۆڤانە کە پێبزانن یا نا [کۆیلەن] کۆیلەی حیزب و پارەو بەرژەوەندین ، ئەمانە سوپایەکی داکۆکیکاری سەرسەختن بۆ چووت حیزب.\nهەر ئەم کۆیلانەن لە دەمی بانگەشەی هەڵبژاردندا هاوار دەکەن، چەپڵە لێدەدەن ، ماچی کاندیدەکان دەکەن ،سێلڤیان لە گەڵدا دەگرن، وێنەی گەندەڵکاران دەدەن لە جامی سەیارەکانیان ،باسی جوانی و درووستی درووشمە بێ ماناو بێ ئەرزشەکانیان دەکەن ، بەباڵای دز وگەندەڵەکاندا هەڵدەدەن و دیانکەنە مرۆڤی پاک و دڵسۆز و تێکۆشەر، بە حەماسەوە قسە بۆ میدیاکانی خۆیان دەکەن ،وا نیشان دەدەن کە هەموو کورد وەک ئەمان بیردەکاتەوە و ئەمان مشتێکن لە خەروارێک. بەکوورتی و بەکوردی ئەم کۆیلانە ئەرکی چەواشەکاری مەزن دەبینن.\nجووت حیزبیش هەرگیز دەستبەرداریان نابن، چونکە لەدەستدانیان واتایە بە لەقبوونی پێگەو دەسەڵاتیان.\nتا ئەو هاوکێشەیە گۆڕانکاری بەسەردا نەیەت، تا ئەو کۆیلانە نەبنەوە بە مرۆڤی خاوەن خود و ویژدان ،تا بەرەی گەندەڵکاران چۆڵ نەکەن ئەستەمە گۆڕانکاری بنەڕەتی ڕووبدات.